**și oamenii de zăpadă vor plânge**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

spun unii c-o să fie frig

prelungi ninsori pe lume or să cadă

poate-o s-aprind un foc privind spre stele

între nămeți și oameni de zăpadă

vor trece peste fluvii sănii iar

or să-nflorească aburi lângă gură

un călător străin încă păstrează

la piept, din pâinea mea, o-mbucătură

în lume sunt flămânzi și preaflămânzii

nesăturați ai marilor ospețe

ce la dobândă pun dobânzi, să fie

ei vor ca ne'nvățatul să nu-nvețe

cât despre trupu-acest' îndurător:

nu a primit vânzându-se vreo mită

cine-a vândut pământul să se-ntrebe

de poarta către cer e ruginită